สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันนี้
3 มิ.ย. 2558

สำนักข่าวอินโฟเควสท์ สรุปภาวะตลาดหุ้นในภูมิภาคเอเชียประจำวันที่ 3 มิถุนายน 2558
ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ร่วงลง เนื่องจากนักลงทุนยังคงวิตกกังวลเกี่ยวกับจุดยืนของธนาคารกลางออสเตรเลียที่มีต่อแนวโน้มของอัตราดอกเบี้ย ภายหลังจากที่แบงก์ชาติออสเตรเลียมีมติคงอัตราดอกเบี้ยไว้ในการประชุมเมื่อวานนี้ แต่ไม่ได้ให้ข้อมูลคาดการณ์แต่อย่างใด ขณะที่หุ้นกลุ่มสินค้าโภคภัณฑ์ปรับตัวขึ้นตามราคาสินค้าโภคภัณฑ์ที่ปรับตัวสุงขึ้นเมื่อคืนที่ผ่านมา
ดัชนี S&amp;P/ASX 200 ร่วง 52.40 จุด หรือ 0.93% ปิดที่ 5,583.60 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,588.30 จุด ลดลง 51.60 จุด, -0.91%
 
ดัชนีคอมโพสิตตลาดหุ้นเกาหลีใต้ปรับตัวลง 0.74% เนื่องจากนักลงทุนวิตกกังวลสถานการณ์การแพร่ระบาดของโรคทางเดินหายใจสายพันธุ์ตะวันออกกลาง หรือ เมอร์ส (MERS) และการส่งออกที่ชะลอตัวลงในเกาหลีใต้ ขณะที่เงินวอนแข็งค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ปรับตัวลง 15.48 จุด ปิดที่ 2,063.16 จุด โดยมีปริมาณการซื้อขายปานกลาง 535.2 ล้านหุ้น มูลค่า 6.5 ล้านล้านวอน (5.9 พันล้านดอลลาร์) โดยมีหุ้นลบมากกว่าหุ้นบวกในสัดส่วน 486 ต่อ 314
 
สำนักข่าวเกียวโดรายงานว่า ดัชนีนิกเกอิตลาดหุ้นโตเกียวปิดลบในวันนี้ เพราะได้รับแรงกดดันจากเงินเยนที่แข็งค่าขึ้นเมื่อเทียบกับดอลลาร์ และจากการที่นักลงทุนเทขายทำกำไรหลังจากนิกเกอิพุ่งขึ้นติดต่อกัน 12 วันทำการเมื่อวานนี้
ดัชนีนิกเกอิลดลง 69.68 จุด หรือ -0.34% ปิดที่ 20,473.51 จุด
 
สำนักข่าวซินหัวรายงานว่า ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้เกือบทรงตัว ภายหลังจากที่การซื้อขายเป็นไปอย่างผันผวน ดัชนีเซี่ยงไฮ้คอมโพสิตขยับลง 0.55 จุด หรือ 0.01% ปิดที่ 4,909.98 จุด ส่วนดัชนีเสิ่นเจิ้น คอมโพเนนท์ บวก 0.30% ปิดที่ 17,538.50 จุด
 
ดัชนีฮั่งเส็งตลาดหุ้นฮ่องกงปิดตลาดในแดนบวกวันนี้ หลังจากที่เอชเอสบีซี โฮลดิงส์ เปิดเผยว่า ดัชนีผู้จัดการฝ่ายจัดซื้อ (PMI) ภาคบริการของจีนในเดือนพ.ค. เพิ่มขึ้นสู่ระดับ 53.5 ซึ่งเป็นการขยายตัวสูงสุดในรอบ 8 เดือน เทียบกับ 52.9 ในเดือนเม.ย.
ดัชนีฮั่งเส็งเพิ่มขึ้น 190.75 จุด หรือ 0.69% ปิดวันนี้ที่ 27,657.47 จุด